CELEX: 52019DC0506
Language: mt
Date: 2019-06-05 00:00:00
Title: Rakkomandazzjoni għal RAKKOMANDAZZJONI TAL-KUNSILL dwar il-Programm Nazzjonali ta’ Riforma tal-Estonja għall-2019 u li tagħti l-opinjoni tal-Kunsill dwar il-Programm ta’ Stabbiltà tal-Estonja għall-2019

IL-KUMMISSJONI EWROPEA
            Brussell, 5.6.2019
            COM(2019) 506 final
            Rakkomandazzjoni għal
            RAKKOMANDAZZJONI TAL-KUNSILL
            dwar il-Programm Nazzjonali ta’ Riforma tal-Estonja għall-2019 u li tagħti l-opinjoni tal-Kunsill dwar il-Programm ta’ Stabbiltà tal-Estonja għall-2019
            
               
         
         
            
            
            
               Rakkomandazzjoni għal
            
            
               RAKKOMANDAZZJONI TAL-KUNSILL
            
            
               dwar il-Programm Nazzjonali ta’ Riforma tal-Estonja għall-2019 u li tagħti l-opinjoni tal-Kunsill dwar il-Programm ta’ Stabbiltà tal-Estonja għall-2019
               
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu,
            
            
               Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ budget u s-sorveljanza u l-koordinazzjoni ta’ politiki ekonomiċi
                  1
               , u b’mod partikolari l-Artikolu 5(2) tiegħu,
            
            
               Wara li kkunsidra r-rakkomandazzjoni tal-Kummissjoni Ewropea,
            
            
               Wara li kkunsidra r-riżoluzzjonijiet tal-Parlament Ewropew,
            
            
               Wara li kkunsidra l-konklużjonijiet tal-Kunsill Ewropew,
            
            
               Wara li kkunsidra l-opinjoni tal-Kumitat tal-Impjiegi,
            
            
               Wara li kkunsidra l-opinjoni tal-Kumitat Ekonomiku u Finanzjarju,
            
            
               Wara li kkunsidra l-opinjoni tal-Kumitat tal-Protezzjoni Soċjali,
            
            
               Wara li kkunsidra l-opinjoni tal-Kumitat tal-Politika Ekonomika,
            
            
               Billi:
            
            
               (1)Fil-21 ta’ Novembru 2018, il-Kummissjoni adottat l-Istħarriġ Annwali dwar it-Tkabbir, li ta bidu għas-Semestru Ewropew biex tiġi kkoordinata l-politika ekonomika għall-2019. Qieset kif dovut il-Pilastru Ewropew tad-Drittijiet Soċjali, kif ipproklamat mill-Parlament Ewropew, il-Kunsill u l-Kummissjoni fis-17 ta’ Novembru 2017. Il-prijoritajiet tal-Istħarriġ Annwali dwar it-Tkabbir ġew approvati mill-Kunsill Ewropew fil-21 ta’ Marzu 2019. Fil-21 ta’ Novembru 2018, fuq il-bażi tar-Regolament (UE) Nru 1176/2011, il-Kummissjoni adottat ukoll ir-Rapport dwar il-Mekkaniżmu ta’ Twissija, li fih l-Estonja ma ġietx identifikata bħala wieħed mill-Istati Membri li jeħtieġu analiżi fil-fond. Fl-istess data, il-Kummissjoni adottat ukoll rakkomandazzjoni għal rakkomandazzjoni tal-Kunsill dwar il-politika ekonomika taż-żona tal-euro, li ġiet approvata mill-Kunsill Ewropew fil-21 ta’ Marzu 2019. Fid-9 ta’ April 2019, il-Kunsill adotta r-rakkomandazzjoni dwar il-politika ekonomika taż-żona tal-euro (“Rakkomandazzjoni għaż-żona tal-euro”). 
            
            
               (2)Bħala Stat Membru li l-munita tiegħu hija l-euro, u fid-dawl tar-rabtiet mill-qrib bejn l-ekonomiji fl-unjoni ekonomika u monetarja, jenħtieġ li l-Estonja tiżgura l-implimentazzjoni sħiħa u f’waqtha tar-Rakkomandazzjoni għaż-żona tal-euro, kif rifless fir-rakkomandazzjoni (3) hawn taħt. B’mod partikolari, il-miżuri li jiffukaw fuq il-politika ekonomika marbuta mal-investiment fl-oqsma speċifikati se jgħinu biex tiġi indirizzata t-tieni rakkomandazzjoni taż-żona tal-euro fir-rigward tal-appoġġ għall-investiment. 
            
            
               (3)Ir-rapport tal-pajjiż għall-Estonja tal-2019
                  2
                ġie ppubblikat fis-27 ta’ Frar 2019. Dan ir-rapport ivvaluta l-progress tal-Estonja fl-indirizzar tar-rakkomandazzjonijiet speċifiċi għall-pajjiż adottati mill-Kunsill fit- 13 ta’ Lulju 2018, is-segwitu mogħti għar-rakkomandazzjonijiet adottati fis-snin preċedenti u l-progress tal-Estonja lejn il-miri nazzjonali tagħha ta’ Ewropa 2020. 
            
         
         
            
               (4)Fit-30 ta’ Mejju 2019, l-Estonja ppreżentat il-Programm Nazzjonali ta’ Riforma tagħha għall-2019, u fit-30 ta’ April 2019, il-Programm tagħha ta’ Stabbiltà għall-2019. 
            
            
               (5)Ir-rakkomandazzjonijiet speċifiċi relevanti għall-pajjiż ġew indirizzati waqt l-ipprogrammar tal-Fondi Strutturali u ta’ Investiment Ewropej (“Fondi SIE”) għall-perjodu 2014-2020. Kif previst fl-Artikolu 23 tar-Regolament (UE) Nru 1303/2013 tal-Parlament Ewropew u tal-Kunsill
                  3
               , fejn ikun meħtieġ li jingħata sostenn għall-implimentazzjoni tar-rakkomandazzjonijiet rilevanti tal-Kunsill, il-Kummissjoni tista’ titlob lil Stat Membru li jirrieżamina l-Ftehim ta’ Sħubija u l-programmi rilevanti tiegħu u jipproponi emendi għalihom. Il-Kummissjoni pprovdiet iktar dettalji dwar kif tista’ tagħmel użu minn din id-dispożizzjoni fil-linji gwida dwar l-applikazzjoni tal-miżuri li jorbtu l-effettività tal-Fondi SIE ma’ governanza ekonomika tajba
                  4
               . 
            
            
               (6)Attwalment, l-Estonja tinsab fil-parti preventiva tal-Patt ta’ Stabbiltà u Tkabbir. Il-Programm ta’ Stabbiltà għall-2019 ġie ppreżentat fuq bażi ta’ ebda bidla fil-politika. Il-gvern jippjana li jgħaddi minn defiċit pubbliku ġenerali ta’ 0,6 % tal-PDG għall-2018 għal defiċit ta’ 0,2 % tal-PDG għall-2019, 0,3 % tal-PDG għall-2020 u li jirreġistra defiċit ta’ 0,7% tal-PDG sal-2022. Abbażi tal-bilanċ strutturali rikalkulat
                  5
               , l-objettiv baġitarju ta’ terminu medju, stabbilit għal defiċit ta’ 0,5 % tal-PDG f’termini strutturali, mhuwiex ippjanat li jintlaħaq matul il-perjodu kopert mill-Programm ta’ Stabbiltà għall-2019. Il-proporzjon tad-dejn pubbliku għall-PDG mistenni li jonqos għal 5,3 % tal-PDG sal-2022. Ix-xenarju makroekonomiku li jirfed dawn il-projezzjonijiet baġitarji huwa favorevoli. Il-miżuri meħtieġa biex isostnu l-miri tad-defiċit ippjanati ma ġewx speċifikati, għalhekk joħolqu riskju għas-suppożizzjonijiet tar-rendiment tad-dħul.
            
            
               (7)Fit-13 ta’ Lulju 2018, il-Kunsill irrakkomanda li l-Estonja tiżgura li r-rata ta’ tkabbir nominali tan-nefqa primarja netta tal-gvern
                  6
                ma taqbiżx l-4,1 % għall-2019, ekwivalenti għal aġġustament annwali strutturali ta’ 0,6 % tal-PDG. Fid-dawl tat-tbassir tal-ħarifa tal-Kummissjoni għall-2018, li ppreveda pożizzjoni eqreb lejn l-objettiv baġitarju ta’ terminu medju għall-2019, u b’konsistenza mar-regoli biex jitneħħa l-iffriżar fuq l-aġġustament meħtieġ, jenħtieġ li r-rata ta’ tkabbir nominali tal-infiq pubbliku primarju nett ma taqbiżx l-4,9 %, li tikkorrispondi għal aġġustament strutturali annwali ta’ 0,3 % għall-2019. Fuq il-bażi tat-tbassir tar-rebbiegħa tal-2019 tal-Kummissjoni, hemm riskju ta’ devjazzjoni sinifikanti minn dan ir-rekwiżit għall-2019. 
            
            
               (8)Fl-2020, fid-dawl tad-distakk fl-output previst ta’ 2,7 % tal-PDG għall-Estonja u t-tkabbir previst tal-PDG li hu inqas mir-rata stmata ta’ tkabbir potenzjali, ir-rata ta’ tkabbir nominali tal-infiq pubbliku primarju nett jenħtieġ li ma taqbiżx l-4,1 %, f’konformità mal-aġġustament strutturali ta’ 0,6 % tal-PDG li jirriżulta mill-matriċi ta’ aġġustament miftiehma b’mod komuni tar-rekwiżiti taħt il-Patt ta’ Stabbiltà u Tkabbir. Abbażi tat-tbassir tar-rebbiegħa tal-Kummissjoni għall-2019, hemm riskju ta’ devjazzjoni sinifikanti minn dan ir-rekwiżit għall-2020. B’mod ġenerali, il-Kunsill huwa tal-fehma li jenħtieġ li jittieħdu l-miżuri meħtieġa mill-2019 biex ikun hemm konformità mad-dispożizzjonijiet tal-Patt ta’ Stabbiltà u Tkabbir.
            
            
               (9)Il-prevenzjoni tal-ħasil tal-flus saret prijorità għall-Estonja fl-isfond tal-iskandli kbar ta’ ħasil tal-flus. L-Estonja saħħet il-qafas tagħha kontra l-ħasil tal-flus u l-proporzjon ta’ depożiti ta’ persuni mhux residenti fis-settur bankarju Estonjan naqas b’mod sinifikanti. Madankollu, għad fadal xi sfidi. Filwaqt li l-gvern Estonjan introduċa miżuri u linji gwida addizzjonali dwar kif tista’ tissaħħaħ aktar il-prevenzjoni f’dan il-qasam, inizjattiva leġiżlattiva bl-għan li jiżdiedu l-kapaċitajiet tas-superviżjoni fuq il-ħasil tal-flus għadha ma ġietx adottata mill-Parlament Estonjan. Jenħtieġ li tingħata attenzjoni għall-implimentazzjoni effettiva ta’ dawn il-miżuri, ladarba jiġu adottati.]
            
            
               (10)In-nuqqas ta’ ħiliet u n-nuqqas ta’ tlaqqigħ tal-ħiliet huma fost l-ostakli ewlenin għall-investiment tan-negozji u jillimitaw żidiet akbar fil-produttività. F’dawn l-aħħar snin, l-Estonja implimentat riformi komprensivi iżda x-xejriet tas-suq tax-xogħol u t-tnaqqis fil-popolazzjoni fl-età tax-xogħol jippreżentaw sfidi fit-tul għas-sistema tal-edukazzjoni u t-taħriġ. Dawn l-isfidi jinkludu r-rata li għadha għolja ta’ tluq bikri mill-iskola, ir-riorganizzazzjoni mhux kompluta tan-netwerk tal-iskola; ir-rilevanza insuffiċjenti għas-suq tax-xogħol tal-edukazzjoni għolja u l-edukazzjoni u t-taħriġ vokazzjonali; u l-isfidi marbuta mat-tixjiħ tal-għalliema u l-attraenza baxxa tal-professjoni. Għalkemm il-parteċipazzjoni fit-tagħlim għall-adulti qiegħda titjieb, it-titjib tal-ħiliet u t-taħriġ mill-ġdid tal-forza tax-xogħol mhux qed jipproċedu b’mod mgħaġġel biżżejjed biex ilaħħqu max-xejriet tas-suq tax-xogħol. Il-kapaċità insuffiċjenti għall-innovazzjoni tinsab fil-qalba tal-ħtiġijiet tal-ħiliet identifikati. Minkejja l-persentaġġ għoli ta’ speċjalisti tat-teknoloġija tal-informazzjoni u l-komunikazzjoni, it-taħriġ fil-ħiliet diġitali li jipprovdu l-intrapriżi huwa limitat. It-titjib tar-rilevanza tas-suq tax-xogħol tas-sistema tal-edukazzjoni u t-taħriġ, inkluż permezz tal-investiment fil-gwida għall-karriera, l-indirizzar tat-tluq bikri mill-iskola u l-antiċipazzjoni aħjar tal-ħtiġijiet tal-ħiliet, jgħinu biex jiġi żgurat li l-persuni jkunu mgħammra bil-ħiliet xierqa. Barra minn hekk, it-tisħiħ tal-kundizzjonijiet tax-xogħol tal-għalliema, il-kwalità tat-tagħlim u l-politiki tal-edukazzjoni b’reazzjoni għax-xejriet demografiċi u ekonomiċi jsaħħu l-kapaċità tas-sistema tal-edukazzjoni u t-taħriġ. 
            
            
               (11)Minkejja t-titjib, il-faqar, l-esklużjoni soċjali u l-inugwaljanza fil-introjtu għadhom għoljin, partikolarment fost l-anzjani. Madwar 42 % ta’ dawk li għandhom 65 sena jew aktar kienu f’riskju ta’ faqar u esklużjoni soċjali fl-2017 meta mqabbla mal-medja tal-Unjoni Ewropea ta’ 15 %. Il-benefiċċji soċjali għadhom mhumiex effettivi fit-tnaqqis tal-faqar u x-xibka tas-sikurezza soċjali hija dgħajfa. Il-provvista ta’ servizzi soċjali ta’ kwalità tajba u affordabbli hija mxekkla minn koordinazzjoni dgħajfa bejn is-servizzi tas-saħħa u tal-kura soċjali u minħabba l-varjazzjoni wiesgħa fil-kapaċità tal-muniċipalitajiet li jidentifikaw il-ħtiġijiet għas-servizzi soċjali u jwassluhom. L-individwi jridu wkoll ikopru parti kbira mill-ispejjeż tas-servizzi pprovduti mill-awtoritajiet. In-nefqa pubblika fuq il-kura fit-tul tal-Estonja kienet inqas minn nofs il-medja tal-UE (0,6 % tal-PDG meta mqabbla ma’ 1,6 % tal-PDG fl-2016). Ma hemm l-ebda miżura preventiva jew sistema ta’ appoġġ biex jittaffa l-piż tal-persuni li jindokraw b’mod informali. Il-proporzjon ta’ persuni bi ħtiġijiet mediċi mhux issodisfati jibqa’ wieħed mill-ogħla fl-UE (11,7 %) li jindika problemi ta’ aċċessibilità u effettività fis-sistema tal-kura tas-saħħa. Dawn l-isfidi jindikaw il-ħtieġa li jitwasslu servizzi soċjali u tal-kura tas-saħħa affordabbli u ta’ kwalità tajba b’mod integrat, u li jiġi żviluppat qafas ta’ kura fit-tul komprensiv. L-investimenti li jappoġġaw l-inklużjoni soċjali, inkluż fl-infrastruttura soċjali, irawwmu t-tkabbir inklużiv.
            
            
               (12)Id-differenza bejn il-pagi tal-irġiel u n-nisa ta’ 25,6 % fl-2017 tibqa’ fost l-ogħla fl-Unjoni u hija xi ftit aktar wiesgħa mis-sena preċedenti. Barra minn hekk, l-impatt tal-paternità fuq l-impjiegi tan-nisa huwa ferm ogħla mill-medja tal-Unjoni (25,2 u 9,0 % rispettivament). Il-liv tal-ġenituri fit-tul ta’ sikwit jirriżulta fi progressjoni tal-karriera aktar kajmana għan-nisa. Teżisti x-xejra li n-nisa jaħdmu f’setturi ekonomiċi u impjiegi b’pagi aktar baxxi anki jekk il-livell tal-edukazzjoni tagħhom ikun ogħla minn dak tal-irġiel. Miżuri introdotti dan l-aħħar żiedu l-flessibbiltà fis-sistema ta’ benefiċċji u tal-liv tal-ġenituri bl-għan li jkun faċilitat ir-ritorn tal-ġenituri fil-post tax-xogħol. L-użu tal-kura tat-tfal qed jitjieb. Madankollu, fatturi bħalma huma l-attività ekonomika, l-impjiegi, l-età, l-esperjenza tax-xogħol jew il-ħin tax-xogħol jispjegaw biss parti mid-differenza bejn il-pagi tal-irġiel u n-nisa, li tħalli distakk mhux spjegat ta’ 20 % meta mqabbel mal-medja tal-UE ta’ 11,5 %. It-trasparenza fil-pagi tista’ tgħin biex jinftiehmu aħjar ir-raġunijiet għal din id-differenza għolja bejn il-pagi tal-irġiel u n-nisa. L-investiment kontinwu fil-kura tat-tfal u fil-miżuri attivi fis-suq tax-xogħol jgħinu l-impjieg tan-nisa. Barra minn hekk, l-involviment mas-sħab soċjali u t-tisħiħ tal-kapaċità tagħhom jibqgħu importanti f’kuntest usa’.
            
            
               (13)Bħala pajjiż periferali b’densità ta’ popolazzjoni baxxa, sistema tat-trasport interkonnessa u li taħdem tajjeb hija kruċjali għall-attivitajiet ekonomiċi u l-esportazzjonijiet tal-Estonja. L-infrastruttura tat-trasport tal-Estonja qed tiffaċċja xi nuqqasijiet f’termini ta’ konnettività u sostenibbiltà. It-trasport bil-ferrovija u intermodali għadu mhux żviluppat biżżejjed. Barra minn hekk, l-emissjonijiet tal-gassijiet serra mit-trasport bit-triq żdiedu dawn l-aħħar ħames (5) snin. Soluzzjonijiet innovattivi u sostenibbli ulterjuri jistgħu jgħinu biex jiġu indirizzati l-problemi ta’ konġestjoni u dawk relatati mat-trasport pubbliku. Is-sinkronizzazzjoni tas-sistema tal-elettriku tal-Estonja man-netwerk Ewropew kontinentali hija essenzjali biex tiġi żgurata s-sigurtà tal-provvista tal-elettriku fir-reġjun Baltiku kollu. L-investiment fl-infrastruttura jgħin biex titjieb il-kompetittività tal-kumpaniji Estonjani. 
            
            
               (14)B’livelli baxxi ta’ investiment fir-riċerka u l-iżvilupp, speċjalment min-naħa tas-settur privat, il-produttività tal-Estonja għadha lura. Filwaqt li fl-2017 in-nefqa pubblika fuq ir-riċerka u l-iżvilupp kienet kemxejn taħt il-medja tal-UE, l-investiment kummerċjali kien biss ta’ 0,61 % tal-PDG — madwar nofs il-medja tal-UE. Hemm proporzjon baxx ta’ kumpaniji, b’mod partikolari fost l-intrapriżi żgħar u ta’ daqs medju, li jirrapportaw attivitajiet ta’ riċerka u innovazzjoni. In-nefqa fl-innovazzjoni mhux marbuta mar-riċerka u l-iżvilupp qed tonqos u l-kollaborazzjoni bejn ix-xjenza u n-negozji hija dgħajfa. Xi wħud minn dawn il-fatturi qed ixekklu l-prestazzjoni tal-pajjiż fi kwistjonijiet ta’ innovazzjoni u ta’ produttività. Investiment aktar immirat fir-riċerka, l-iżvilupp u l-innovazzjoni, inkluż fid-diġitalizzazzjoni u l-awtomatizzazzjoni tal-kumpaniji jżid il-produttività u l-kompetittività tal-Estonja. Prijoritizzazzjoni aħjar ta’ suġġetti ta’ riċerka f’oqsma ta’ rilevanza għall-ekonomija tagħmel l-istess ħaġa. L-awtoritajiet Estonjani fasslu u implimentaw diversi miżuri biex jindirizzaw in-nuqqasijiet fis-sistema tar-riċerka u l-innovazzjoni iżda l-impatt tagħhom għadu limitat sal-lum. 
            
            
               (15)Għadhom jeżistu l-isfidi fl-oqsma tar-riżorsi u tal-effiċjenza fl-użu tal-enerġija. Il-prestazzjoni tal-ekoinnovazzjoni tal-Estonja ma tirriflettix bis-sħiħ il-potenzjal tal-pajjiż, u l-punteġġ tal-ekoinnovazzjoni kompost tagħha ta’ 60 huwa 40 % taħt il-medja tal-UE. Minkejja xi titjib f’dawn l-aħħar snin, il-prestazzjoni tal-Estonja hija madwar tliet darbiet taħt il-medja tal-UE f’termini ta’ produttività tar-riżorsi u d-distakk mal-bqija tal-UE qed jikber. Proporzjon żgħir biss ta’ intrapriżi żgħar u ta’ daqs medju Estonjani qed jieħdu azzjonijiet biex itejbu l-effiċjenza tar-riżorsi tagħhom u jsiru aktar ekoloġiċi. Barra minn hekk, l-ekonomija hija intensiva ħafna fl-użu tal-enerġija, b’livelli ta’ konsum tal-enerġija li huma ferm ogħla mill-medja tal-UE. Ir-reġjuni Estonjani kollha qegħdin lura fit-titjib tal-effiċjenza fir-riżorsi u fl-enerġija. B’0,4 %, l-Estonja hija ferm taħt il-miri nazzjonali tagħha ta’ sehem ta’ 10 % ta’ enerġija rinnovabbli fit-trasport. It-trawwim tal-effiċjenza tar-riżorsi u tal-enerġija, b’mod partikolari fis-settur tal-bini, u l-appoġġ tal-ekonomija ċirkolari, inkluż permezz ta’ żieda fl-investiment, ikompli jikkontribwixxi għal ekonomija aktar kompetittiva u sostenibbli.
            
            
               (16)Il-proċeduri ta’ insolvenza fl-Estonja jieħdu madwar tliet snin u r-rata ta’ rkupru hija ftit ogħla minn 40 %. Dan iżomm lura r-riżorsi finanzjarji u tax-xogħol f’kumpaniji inqas produttivi. Idgħajjef l-inċentivi għall-investiment u l-forniment ta’ finanzjament lill-impriżi. Ir-riforma tal-qafas tal-insolvenza tkun importanti bil-ħsieb li titqassar id-durata tal-proċedimenti tal-insolvenza u tiżdied ir-rata ta’ rkupru għall-kredituri. Dan jista’ jinkludi, b’mod partikolari, t-tħeġġiġ tal-użu ta’ proċedimenti ta’ ristrutturar qabel u wara l-insolvenza u l-prevenzjoni ta’ likwidazzjoni bl-imqieta ta’ kumpaniji.
            
            
               (17)Il-programmazzjoni ta’ fondi tal-UE għall-perjodu 2021-2027 tista’ tgħin biex tindirizza wħud mid-distakki identifikati fir-rakkomandazzjonijiet, b’mod partikolari fl-oqsma koperti mill-Anness D tar-rapport tal-pajjiż
                  7
               . Dan ikun jippermetti lill-Estonja li tagħmel l-aħjar użu minn dawn il-fondi fir-rigward tas-setturi identifikati, filwaqt li tqis id-differenzi reġjonali.
            
            
               (18)Fil-kuntest tas-Semestru Ewropew tal-2019, il-Kummissjoni wettqet analiżi komprensiva tal-politika ekonomika tal-Estonja u ppubblikatha fir-rapport tal-pajjiż tal-2019. Hija vvalutat ukoll il-Programm ta’ Stabbiltà tal-2019, il-Programm ta’ Riforma Nazzjonali tal-2019 u s-segwitu mogħti għar-rakkomandazzjonijiet indirizzati lill-Estonja fi snin preċedenti. Hija mhux biss qieset ir-rilevanza tagħhom għall-politika fiskali u soċjoekonomika sostenibbli fl-Estonja imma qieset ukoll il-konformità tagħhom mar-regoli u mal-gwida tal-Unjoni, fid-dawl tal-ħtieġa li tissaħħaħ il-governanza ekonomika kumplessiva tal-Unjoni billi jingħata kontribut fil-livell tal-Unjoni għad-deċiżjonijiet nazzjonali futuri. 
            
            
               (19)Fid-dawl ta’ din il-valutazzjoni, il-Kunsill eżamina l-Programm ta’ Stabbiltà tal-2019 u l-opinjoni tiegħu
                  8
                hija riflessa b’mod partikolari fir-rakkomandazzjoni (1) hawn taħt. 
            
            
               B’DAN JIRRAKKOMANDA li l-Estonja tieħu azzjoni fl-2019 u fl-2020 biex:
            
            
               1.Tiżgura li r-rata tat-tkabbir nominali tal-infiq pubbliku primarju nett ma taqbiżx l-4,1 % fl-2020, li tikkorrispondi mal-aġġustament strutturali annwali ta’ 0,6 % tal-PDG. Tiżgura superviżjoni effettiva u l-infurzar tal-qafas kontra l-ħasil tal-flus.
            
            
               2.Tindirizza n-nuqqas ta’ ħiliet u trawwem l-innovazzjoni billi ttejjeb il-kapaċità tas-sistema tal-edukazzjoni u t-taħriġ u r-rilevanza tagħha għas-suq tax-xogħol . Ittejjeb l-adegwatezza tax-xibka tas-sikurezza soċjali u l-aċċess għal servizzi soċjali affordabbli u integrati. Tieħu miżuri biex tnaqqas id-differenza bejn il-pagi tal-irġiel u n-nisa, inkluż billi ttejjeb it-trasparenza fil-pagi.
            
            
               3.Tiffoka l-politika ekonomika marbuta mal-investiment fuq it-trasport sostenibbli u l-infrastruttura tal-enerġija, inklużi l-interkonnessjonijiet, fuq it-trawwim tar-riċerka u l-innovazzjoni, u fuq l-effiċjenza fl-użu tar-riżorsi u tal-enerġija, filwaqt li tqis id-disparitajiet reġjonali.
            
         
         
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 209, 2.8.1997, p. 1.
               
               
                  
                     (2)
                  
                        SWD(2019) 1005 final.
               
               
                  
                     (3)
                  
                        Ir-Regolament (UE) Nru 1303/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta’ Koeżjoni, il-Fond Agrikolu Ewropew għall-Iżvilupp Rurali u l-Fond Marittimu u tas-Sajd Ewropew u li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta’ Koeżjoni u l-Fond Ewropew għall-Affarijiet Marittimi u s-Sajd u li jħassar ir-Regolament tal-Kunsill (KE) Nru 1083/2006 (ĠU L 347, 20.12.2013, p. 320).
               
               
                  
                     (4)
                  
                        COM(2014) 494 final.
               
               
                  
                     (5)
                  
                        Il-bilanċ huwa aġġustat b’mod ċikliku nett għal miżuri ta’ darba u temporanji, kif ikkalkulat mill-ġdid mill-Kummissjoni skont il-metodoloġija maqbula b’mod komuni.
               
               
                  
                     (6)
                  
                        In-nefqa primarja netta tal-gvern hija magħmula min-nefqa totali tal-gvern mingħajr in-nefqa fuq l-imgħax, in-nefqa fuq programmi tal-Unjoni li jaqblu kompletament mad-dħul tal-fondi tal-Unjoni u mal-bidliet mhux diskrezzjonali fuq in-nefqa tal-benefiċċji tal-qgħad. Il-formazzjoni grossa tal-kapital fiss iffinanzjat nazzjonalment huwa mifrux fuq perjodu ta’ erba’ (4) snin. Miżuri ta’ dħul diskrezjonarji jew żidiet fid-dħul mitluba mil-liġi huma meqjusa. Miżuri ta’ darba fuq in-naħa kemm tad-dħul kif ukoll tal-infiq huma esklużi.
               
               
                  
                     (7)
                  
                        SWD(2019) 1005 final.
               
               
                  
                     (8)
                  
                        Skont l-Artikolu 5(2) tar-Regolament tal-Kunsill (KE) Nru 1466/97.